Iktatószám: HIV/10924-1/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. április 16-ai rendkívüli nyilvános ülésére**

**Tárgy:** A 2025. évi nyári szünidei gyermekétkeztetés biztosítása a rendszeres gyermekvédelmi kedvezményre jogosult gyermekek részére

**Az előterjesztő:** Naszádos Péter polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város Polgármestere

**1.**

**Tárgy és tényállás ismertetése**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/C. § (1) bekezdése értelmében „a települési önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezést

*a)* a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és

*b)* az *a)* pontban foglalt gyermekeken kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.

A Gyvt. értelmében kizárólag a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére biztosítja a központi költségvetés az étkezés fedezetét.

Hévíz Város Önkormányzata 2016. óta a rendszeres gyermekvédelmi kedvezményben részesülő gyermekek részére szintén térítésmentesen biztosítja a nyári szünetben a munkanapokon a napi egyszeri déli meleg főétkezést.

Hévíz városban a rendszeres gyermekvédelmi kedvezményre jogosultak száma jelenleg mindösszesen 8 fő. Ebből 5 gyermek (2 család) hátrányos helyzetű. Halmozottan hátrányos helyzetű gyermek nincs nyilvántartásunkban, míg 3 rendszeres gyermekvédelmi kedvezményre jogosult gyermek számára a települési önkormányzat döntése és saját költségvetése terhére biztosítható az ingyenes étkezés.

# Hévíz Város Önkormányzata 2024. évben is ingyenesen biztosította a 2024. évi nyári szünidei gyermekétkeztetést a hévízi lakóhelyű, vagy az életvitelszerűen a bejelentett hévízi tartózkodási helyén lakó, rendszeres gyermekvédelmi kedvezményre jogosult gyermek részére, amennyiben azt a szülő vagy törvényes képviselő írásban kérelmezte.

2024. évben összesen 3 rendszeres gyermekvédelmi kedvezményre jogosult gyermek igényelte a nyári meleg főétkezést, akiknél a hátrányos helyzet is fennállt.

Kötelező feladat a települési önkormányzatoknak a gyermekvédelmi kedvezményben részesülő hátrányos és halmozottan hátrányos helyzetű gyermekeknek a szünidei (őszi, téli, tavaszi tanítási szünet, valamint nyári tanítási szünet időtartalma alatti) gyermekétkeztetése, mint szociális helyzetük alapján járó természetbeni ellátása.

E célra kötött felhasználású támogatás illeti meg az önkormányzatot a központi költségvetésből a törvényben meghatározott rászoruló gyermek intézményen kívüli szünidei étkeztetésének egyes kiadásaihoz.

A Gyvt. 21/C. § (1) bekezdés *b)* pontja alapján a települési önkormányzatnak lehetősége van arra, hogy a gyermekvédelmi kedvezményben részesülő, de nem hátrányos helyzetű, illetve nem halmozottan hátrányos gyermek részére is biztosítsa a nyári szünidei gyermekétkezetését legalább 43 munkanapon.

A tavalyi évben csak a hátrányos helyzetű rendszeres gyermekvédelmi kedvezményre jogosultak igényelték a nyári szünidei étkezést, azonban korábban jellemző volt, hogy azon szülők is igényelték ezt, ahol a rendszeres gyermekvédelmi jogosultság mellett a hátrányos helyzet nem került megállapításra.

A fentiek miatt javaslom, hogy a teljes nyári szünet időtartamára biztosítsa a Tisztelt Képviselő-testület - kérelem esetén - a gyermekvédelmi kedvezményben részesülők számára az ingyenes étkeztetés lehetőségét.

Az önkormányzat 2025. évi költségvetésében - a nyári szünidei étkezés nem kötelező feladatra - 400 ezer forint saját pénzeszköz került elkülönítésre.

A fentiek figyelembe vételével kérem a Képviselő-testületet, hogy 2025. június 23. napjától – 2025. augusztus 29. napjával bezárólag, 49 munkanapon keresztül ingyen kaphassanak napi egyszer meleg ebédet, akik rendszeres gyermekvédelmi kedvezményben részesülnek, de nem minősülnek hátrányos, illetve halmozottan hátrányos helyzetűnek. A nyári szünidei étkezés költségének fedezetét a 2025. évi költségvetési rendelet biztosítja.

**Tisztelt Képviselő-testület!**

Kérem az előterjesztés megvitatását, a határozati javaslat elfogadását. A döntéshez egyszerű többség szükséges.

**2.**

**Határozati javaslat**

1. Hévíz Város Önkormányzat Képviselő-testülete 2025. évben a nyári szünet idejére ingyenesen biztosítja a hévízi lakóhelyű, vagy az életvitelszerűen a bejelentett hévízi tartózkodási helyén lakó rendszeres gyermekvédelmi kedvezményre jogosult gyermek részére a déli meleg főétkezést, amennyiben azt a szülő vagy törvényes képviselő írásban kérelmezi.
2. A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 49 munkanapban határozza meg, amely 2025. június 23. napjától 2025. augusztus 29. napjáig szól.

**Felelős:** Naszádos Péter polgármester

**Határidő:** 2025. augusztus 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné dr. Gallé Vera** | **Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |